
Text rozhodnutia
Súd: Krajský súd Banská Bystrica Spisová značka: 17CoE/95/2012 Identifikačné číslo súdneho spisu: 6209204705 Dátum vydania rozhodnutia: 25. 04. 2012 Meno a priezvisko sudcu, VSÚ: JUDr. Zita Nagypálová ECLI: ECLI:SK:KSBB:2012:6209204705.1 Uznesenie Krajský súd v Banskej Bystrici, ako súd odvolací, v exekučnej veci oprávneného POHOTOVOSŤ, s.r.o., so sídlom Pribinova 25, Bratislava, IČO: 35 807 598, zastúpeného advokátom JUDr. Martinom Máčajom, so sídlom Advokátskej kancelárie Pribinova 25, 811 09 Bratislava proti povinnému M. Q., nar. XX. XX. XXXX, bytom G., L. XXX/XX, vedenej súdnym exekútorom JUDr. Rudolfom Krutým so sídlom Exekútorského úradu Bratislava, Záhradnícka 62, 821 08 Bratislava, pod spisovou zn. EX 8246/09, pre vymoženie pohľadávky oprávneného vo výške 808,11 Eur s príslušenstvom, o odvolaní oprávneného proti uzneseniu Okresného súdu Veľký Krtíš č. k. 5Er/2505/2009-24 z 18. 11. 2011, takto r o z h o d o l : Uznesenie okresného súdu p o t v r d z u j e . o d ô v o d n e n i e : Exekúciu vykonávanú na základe rozhodcovského rozsudku, ktorý vydal dňa 30. 06. 2009 JUDr. Miroslav Rác, rozhodca Stáleho rozhodcovského súdu zriadeného zriaďovateľom Slovenská rozhodcovská a.s., Karloveské rameno 8, Bratislava, pod sp. zn. SR 06282/09 okresný súd podľa § 58 ods. 1 zákona č. 233/1995 Z. z. o súdnych exekútoroch a exekučnej činnosti (Exekučný poriadok) v spojení s § 45 ods. 1, 2 zákona č. 244/2002 Z. z. o rozhodcovskom konaní (ďalej len „Zákon o rozhodcovskom konaní“) okresný súd zastavil s odôvodnením, že rozhodcovský súd si odvodil právomoc rozhodnúť vo veci od rozhodcovskej doložky, ktorá sa prieči dobrým mravom. Výkon práv a povinností z takejto rozhodcovskej doložky odporuje dobrým mravom. Súd musí podľa § 45 ods. 2 Zákona o rozhodcovskom konaní zastaviť exekúciu, ak v rozhodcovskom konaní zistí nedostatky podľa § 45 ods. 1 písm. b/ alebo c/ Zákona o rozhodcovskom konaní, medzi ktoré patrí ak, že rozhodcovský rozsudok zaväzuje účastníka konania na plnenie odporujúce dobrým mravom. Zmluvu o úvere zo dňa 30. 07. 2008 vyhodnotil ako spotrebiteľskú zmluvu. V bode 17 Všeobecných podmienok poskytnutia úveru bola zakotvená rozhodcovská doložka, formulácia ktorej znemožnila spotrebiteľovi v prípade, ak by v konaní vystupoval na strane žalovaného, dosiahnuť rozhodovanie sporu štátnym súdom. Rozhodcovská doložka nebola spotrebiteľom osobitne vyjednaná. Ak núti spotrebiteľa neodvolateľne sa podrobiť rozhodcovskému konaniu, rozhodcovská doložka je neprijateľná z dôvodu, že spôsobuje hrubý nepomer v právach spotrebiteľa ako slabšej zmluvnej strany a veriteľa ako dodávateľa. Súd musí zastaviť exekúciu v celom rozsahu, ak exekučným titulom je rozhodcovský rozsudok rozhodcu alebo rozhodcovského súdu, ktorý svoju právomoc odvodzoval od neprijateľnej rozhodcovskej zmluvy. Iba ta môže súd naplniť cieľ článku 6 ods. 1 smernice Rady 93/13/EHS o nekalých podmienkach v spotrebiteľských zmluvách z 05. 04. 1993 postarať sa o to, aby spotrebiteľov nekalé podmienky nezaväzovali. Oprávneného, ktorý procesne zavinil zastavenie exekúcie tým, že podal návrh na vykonanie exekúcie na základe nespôsobilého exekučného titulu, zaviazal podľa § 203 ods. 1 Exekučného poriadku zaplatiť súdnemu exekútorovi trovy exekúcie vo výške 39,83 Eur ako súčet najnižšej odmeny podľa § 14 ods. 1 vyhlášky č. 288/1995 Z. z. o odmenách a náhradách súdnych exekútorov 33,19 Eur + 20 % DPH 6,64 Eur. S rozhodnutím okresného súdu oprávnený nesúhlasil. Okresnému súdu vytkol, že aplikoval smernicu Rady 93/13/EHS z 05. 04. 1993 napriek tomu, že smernica má pre členský štát Európskeho spoločenstva priamu záväznosť len pokiaľ ju konkrétny členský štát v stanovenej dobe neimplementuje do svojho právneho systému. Smernica Rady 93/13/EHS bola implementovaná do právneho systému platného na území Slovenskej republiky ešte v rámci tzv. prístupového obdobia, preto ju slovenský súd nemôže používať ako prameň práva, ale musí na riešenie sporu aplikovať príslušný právny predpis, v ktorom je táto smernica obsiahnutá. Rozhodcovská doložka v bode 17 Všeobecných podmienok poskytnutia úveru nebola formulovaná ako výhradná rozhodcovská doložka. Každej zo zmluvných strán umožňovala domáhať sa ochrany svojich práv buď prostredníctvom rozhodcovského konania alebo súdneho konania. V odbornej literatúre k § 53 ods. 4 písm. r/ Občianskeho zákonníka prevažujú názory, že tzv. alternatívne rozhodcovské doložky sú právne prípustné v zmysle vnútroštátneho, ale aj európskeho práva. Neprípustnosť rozhodcovského konania v zmysle smernice Rady 93/13/EHS sa týka len tých ad hoc rozhodcovských konaní, ktoré boli uskutočnené bez príslušného právneho podkladu. V danom prípade však rozhodcovské konanie prebiehalo podľa rozhodcovskej doložky plne v súlade a na základe Zákona o rozhodcovskom konaní. Oprávnený nesúhlasil, aby bol zaviazaný na úhradu trov exekúcie súdnemu exekútorovi. Navrhol, aby uznesenie okresného súdu bolo zrušené. Vyjadrenie k odvolaniu podané nebolo. Krajský súd prejednal vec bez nariadenia odvolacieho pojednávania podľa § 214 ods. 2 Občianskeho súdneho poriadku (ďalej len „O. s. p.“) v celom rozsahu a uznesenie okresného súdu ako vecne správne podľa § 219 ods. 1, 2 O. s. p. potvrdil. Zmluvu o úvere uzavreli oprávnený s povinným 30. 07. 2008. Predmetom zmluvy o úvere č. 6491262 bolo poskytnutie peňažných prostriedkov vo výške 464,71 Eur, ktoré spolu s poplatkom vo výške 443,47 Eur mal povinný vrátiť oprávnenému v 12-tich mesačných splátkach po 75,68 Eur. Zmluvu podľa jej obsahu správne okresný súd vyhodnotil ako spotrebiteľskú zmluvu napriek tomu, že v predtlačenej kolónke, v ktorej mal dlžník označiť účel, na ktorý úver čerpá, je uvedené, že finančné prostriedky budú použité na výkon povolania, pretože spotrebiteľom podľa § 52 ods. 4 Občianskeho zákonníka je každá fyzická osoba, ktorá pri uzatváraní a plnení spotrebiteľskej zmluvy nekoná v rámci predmetu svojej obchodnej činnosti alebo inej podnikateľskej činnosti a spotrebiteľskou zmluvou podľa § 52 ods. 1 Občianskeho zákonníka je každá zmluva bez ohľadu na právnu formu, ktorú uzatvára dodávateľ so spotrebiteľom. V zmluve, ktorej uzavretie povinný svojim podpisom potvrdil, povinný vyhlásil, že súhlasí so Všeobecnými podmienkami poskytnutia úveru, ktoré sú na zadnej strane zmluvy. Rozhodcovská doložka, podľa ktorej mal všetky spory zo zmluvy riešiť Stály rozhodcovský súd, zriadený spoločnosťou Slovenská rozhodcovská a.s., so sídlom Bratislava v prípade, ak žalujúca zmluvná strana podá žalobu na rozhodcovskom súde, bola súčasťou štandardnej formulárovej zmluvy (bod 17 Všeobecných podmienok poskytnutia úveru). Tieto zistenia správne viedli okresný súd k záveru, že v zmysle príkazu vyplývajúceho z § 53 ods. 1 OZ [spotrebiteľské zmluvy nesmú obsahovať ustanovenia, ktoré spôsobujú značnú nerovnováhu v právach a povinnostiach zmluvných strán v neprospech spotrebiteľa (ďalej len „neprijateľná podmienka“)] musí skúmať, či rozhodcovská doložka, od ktorej odvodzoval rozhodcovský súd oprávnenie spor medzi zmluvnými stranami rozhodnúť, nie je neprijateľnou zmluvnou podmienkou, ktorá by bola podľa § 53 ods. 5 OZ neplatná. Rozhodcovskú doložku posúdil okresný súd správne ako neprijateľnú zmluvnú podmienku i napriek tomu, že bola formulovaná ako nevýhradná zmluvná podmienka, umožňujúca podať žalobu nielen na rozhodcovskom súde, ale aj na príslušnom súde Slovenskej republiky. Rozhodcovská doložka v zmysle bodu 17 Všeobecných podmienok poskytnutia úveru vylučuje spotrebiteľa z možnosti dosiahnuť rozhodovanie sporu štátnym súdom, ak veriteľ podá svoj návrh na rozhodcovský súd. Rozhodcovská doložka nútiaca spotrebiteľa podrobiť sa rozhodcovskému konaniu je neprijateľnou zmluvnou podmienkou. Neprijateľná zmluvná podmienka je podľa § 53 ods. 5 OZ neplatná. Pokiaľ rozhodcovský súd svoju právomoc konať a rozhodnúť v spore medzi zmluvnými stranami vyvodil z neplatnej rozhodcovskej zmluvy, na rozhodcovský rozsudok sa hľadí ako na paakt, ktorý nie je spôsobilým exekučným titulom. Okresný súd správne ustanovenia Občianskeho zákonníka o spotrebiteľských zmluvách vyložil v súlade so smernicou Rady 93/13/EHS z 05. 04. 1993 a dospel k správnemu záveru, že exekúciu vykonávanú na základe nevykonateľného exekučného titulu je potrebné podľa § 58 ods. 1 Exekučného poriadku v spojení s § 57 ods. 2 Exekučného poriadku aj bez návrhu povinnej osoby zastaviť. Na správnosť rozhodnutia okresného súdu nemá vplyv, že pri rozhodovaní o žiadosti súdneho exekútora o udelenie poverenia na vykonanie exekúcie nepostrehol materiálnu nevykonateľnosť exekučného titulu. Najvyšší súd Slovenskej republiky v rozsudku z 27. 01. 1997 sp. zn. 3 Cdo 164/96 publikovaný pod č. 58/1997 v Zbierke rozhodnutí a stanovísk súdov Slovenskej republiky vo zväzku 5-6, ročník 1997 na strane 188 vyslovil záver, že súdna exekúcia môže byť nariadená len na základe titulu, ktorý je vykonateľný po stránke formálnej a materiálnej. Ak bude exekúcia podľa titulu, ktorý tieto požiadavky nespĺňa aj napriek tomu nesprávne nariadená, musí byť v každom štádiu konania i bez návrhu zastavená. Exekučný súd je v prípade, ak je exekučným titulom rozhodcovský rozsudok, oprávnený skúmať materiálnu vykonateľnosť exekučného titulu a to ex offo kedykoľvek v priebehu exekučného konania (III. ÚS 86/2010-19 z 18. 02. 2010). Ak dospeje k názoru, že podmienky núteného vymáhania pohľadávky nie sú splnené, musí exekúciu podľa § 58 ods. 1 Exekučného poriadku zastaviť. Osobitné námietky v odvolaní proti trovám exekúcie vznesené neboli. Za správny považuje odvolací súd aj ten záver okresného súdu, že oprávnenému vznikla podľa § 203 ods. 1 Exekučného poriadku povinnosť nahradiť súdnemu exekútorovi vzniknuté trovy exekúcie. Z dôvodu jeho procesného zavinenia na zastavení exekúcie spočívajúceho v tom, že návrh na vykonanie exekúcie podal na základe nespôsobilého exekučného titulu. Senát krajského súdu prijal toto rozhodnutie pomerom hlasov 3 : 0. Poučenie: Proti tomuto rozhodnutiu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2012:6209204705.1 (dáta aktuálne k 12. 11. 2026). Záväzné je znenie zverejnené súdom.




